С мерки в новите Планове за управление на речните басейни ще се решават проблеми с водите, ще се подобрява качеството на живот в населените места


БТА, 7 ноември 2014 г.

Новите Планове за управление на речните басейни /2016-2020 г./ предвиждат конкретни мерки, свързани с населените места - от подобряване на водоснабдяването в малките населени места и прекратяване на режимите там, до изграждане на канализационни системи с пречиствателни станции за отпадъчни води. Това каза в интервю за БТА заместник-министърът на околната среда и водите Владимир Дончев.
С Плановете за управление на речните басейни ще се подобри качеството на водите в страната, а оттам и качеството на живота, включително в по-малките населени места, каза 
заместник-министърът. До момента са налични първите Планове за управление на речните басейни, които приключват и се преминава към вторите Планове, като се обявява шестмесечен период за общественото им обсъждане.
От правилното определяне на проблемите на водите в различните райони на страната ще зависи и правилното планиране и избиране на подходящи мерки за решаването им, подчерта Дончев. 
Той апелира за активното участие в обществените консултации на всички заинтересовани страни - общественост, бизнес и общини, тъй като за всички тях нормите в новите Планове за управление на речните басейни /2016-2020 г./ ще станат задължителни след влизане в сила на плановите документи. "Техните предложения ще бъдат разгледани, обсъдени и евентуално отразени в плановете. Предполага се, че при наличието на Плановете, всички 
инвестиционни предложения, свързани с водовземане и ползването на водните обекти, трябва да бъдат съобразени с тях", каза заместник-министърът.
Плановете се изработват от четирите Басейнови дирекции за управление на водите в страната и междинни прегледи,свързани с тях, могат да се видят на техните интернет страници,както и в сайта на МОСВ. Там заинтересованите страни могат да внасят и своите становища и предложения в рамките на шест месеца. С влизането в сила на новите Планове за управление на речните басейни, с тях ще се съгласуват всички дейности в обхвата на басейна - от изворите, до неговия край, свързани с водовземането за питейни цели, заустването на отпадъчни води, или ползването на водния обект за други цели, каза още заместник-министърът.

Равнопоставеност при водоползването

Едно от първите предимства на новите Планове за управление на речните басейни е да отчитат нуждите от вода на всички в рамките на басейна, като тези в горното му течение, да не бъдат привилегировани в сравнение с тези - в долното, каза Дончев. За да се постигне равнопоставеност при водоползването в страната, се допуска и възможността за прехвърляне на води от един речен басейн с излишък от водни ресурси, в друг - където 
има воден дефицит при водоснабдяването, посочи заместник-министърът.
Съобразно рамковата европейска директива за водите и националното законодателство, приоритет номер едно е питейното водоснабдяване, подчерта Дончев. По думите му, за да се опази питейната вода, трябва да има определени зони за защита на водите за консумация от човека, зони за защита на водите за къпане, зони за опазване на биологичните видове и др., което е заложено в плановете.
Сред мерките, предвидени в новите Планове за управление на речните басейни, са още такива за определяне на приоритетите при изграждане на канализационните системи и 
пречиствателните станции за отпадъчни води, за ограничаване на замърсяванията от индустриални предприятия, за намаляване на натоварването и въздействието върху водите и водните екосистеми,за ограничаване на водоползването, за осигуряване на непрекъснатост на реките при изграждане на хидротехнически съоръжения, за изграждане на рибни проходи, както и мерки за намаляване на използването на торове и пестициди в близост.
Според заместник-министъра много важен момент е и намаляването на загубите на вода, които на места в нашите водоснабдителни системи стигат до 60-70 процента. Предотвратяването или намаляването им е много сериозен резерв за наличието на води с подходящо качество, подчерта Дончев.

Финансиране - основно с евросредства

Реализирането на мерките, залегнали в новите Планове за управление на речните басейни, изисква сериозни финансови ресурси, голяма част от които са свързани с европейските 
програми, отбеляза заместник-министърът. По думите му в плановете са предвидени и възможности за приоритетно финансиране и реализиране на мерките за преодоляване на проблемите.
Изграждането на водоснабдителни и канализационни системи, пречиствателни станции за питейни и отпадъчни води, могат да се заложат в оперативна програма "Околна среда" 
/2014-2020 г./. За по-малки населени места финансиране може да се търси и по други програми и източници за финансиране, смята той. Сред тях могат да бъдат Предприятието за управление на дейностите по опазване на околната среда (ПУДООС) към МОСВ или 
държавният бюджет, посочи Дончев. 
